ཨ་ཡེ་སོང་ཤུལ་དུ།མཁའ་གོས་སྐབས་རེར་ཁྲོལ་མའི་ནང་གི་འབྲུ་རྡོག་ལ་ལྟ་བ་དང་།ལན་རེར་ཉི་ཐིག་གི་བར་གསེང་དུ་འོད་ཀྲིག་ཀྲིག་བྱེད་པའི་རྡུལ་ཕྲན་དེ་དག་ལ་ཞིབ་ལྟ་བྱས།བལྟས་ཀྱིན་བལྟས་ཀྱིན་ཁོ་ལ་རྡུལ་ཕྲན་དེ་ཚོ་ཆུ་རྡུལ་རེ་རེར་གྱུར་ནས་རང་གི་ཁ་དང་རྣ་སྒོ།སྣ་བུག་བཅས་ལས་ཁོག་ཏུ་བཞུར་བཞིན་པ་འདྲ་བའི་ཚོར་སྣང་ཞིག་བྱུང་བས།ལག་པ་སྔར་ལྟར་ཉི་ཐིག་གི་ཀློང་དུ་བསྲིངས་མ་ནུས།མ་ནུས་པ་དང་བསྟུན་ནས་རང་གི་གཅིན་ལྒང་ཡང་སྦོས་བྱུང་བ་དང་མཚུངས་པས།ཁོ་ལ་གཅིན་གཏང་འདོད་ཅིག་སྐྱེས་པར་གྱུར།